Apple fjerner russiske apps fra App Store

Apple har fjernet flere russiske apps fra App Store. Blandt dem er VKontakte – Ruslands svar på Facebook – og beskedappen Max, der er blevet promoveret af den russiske stat som et nationalt alternativ til tjenester som WhatsApp og Telegram. Det skriver The Moscow Times.

For almindelige russiske iPhone-brugere betyder det, at apps fra VK ikke længere kan hentes i App Store. Ifølge VK risikerer brugerne også at miste push-notifikationer fra tjenesterne, der bruges af millioner af mennesker i Rusland. VK kalder Apples beslutning “fuldstændig uprovokeret og uacceptabel” og beskylder Apple for at afskære russiske brugere fra populære digitale tjenester.

Kreml: Skift til Android

Kreml reagerer også skarpt. Putins talsmand, Dmitrij Peskov, siger, at Rusland forventer en forklaring fra Apple. Samtidig opfordrer han russere, der fortsat vil bruge tjenesterne, til at skifte til andre styresystemer – i praksis Android. Det er bemærkelsesværdigt, fordi sagen ikke bare handler om en appbutik. Den handler også om kontrollen over den digitale infrastruktur i Rusland.

Max er ikke blot en almindelig beskedapp. Den er udviklet af VK og er blevet fremhævet som Ruslands “nationale messenger”. Appen er tænkt som en slags russisk pendant til kinesiske WeChat, hvor beskeder, sociale funktioner, betalinger, digital identifikation og adgang til offentlige tjenester kan samles ét sted. Det gør den praktisk. Men også problematisk.

Russiske myndigheder har tidligere opfordret borgere til at bruge Max i stedet for vestlige tjenester som WhatsApp og Telegram. Kritikere mener, at årsagen er enkel: Det er lettere for staten at overvåge, censurere og kontrollere kommunikationen, når den foregår på en hjemlig platform.

Sanktioner kan være årsagen

Apple har ikke offentligt forklaret, hvorfor appsene er fjernet. En sandsynlig forklaring er dog sanktioner. VK’s topchef Vladimir Kiriyenko er på sanktionslister i både USA, EU og Storbritannien. Han er søn af Sergej Kiriyenko, der er en central rådgiver for Vladimir Putin.

Apple fjernede også VK-apps fra App Store i 2022 efter britiske sanktioner, men dengang kom de tilbage efter kort tid. Om det samme sker denne gang, er uvist. Men timingen er interessant. Rusland forsøger i stigende grad at erstatte vestlige tech-tjenester med egne alternativer – og Apple har nu sat en tydelig kæp i hjulet for en af de vigtigste brikker i den plan.

Apple fjerner russiske apps fra App Store