Samsung stopper for salg i Rusland

Samsung har nu også lukket for hanen til Rusland. Fredag meddelte koreanerne, at de har stoppet alle leveringer af computerschips, telefoner og anden forbrugerelektronik til Rusland. Det skriver nyhedstjenesten Bloomberg.

“På grund af den aktuelle geopolitiske udvikling er forsendelser til Rusland blevet suspenderet,” lyder en erklæring fra en unavngiven Samsung-repræsentant. “Vi fortsætter aktivt med at overvåge denne komplekse situation for at beslutte vores næste skridt.”

Med beslutningen følger selskabet ærkerivalen Apple og en række andre virksomheder. Koreanerne har dog en langt større bid af det russiske marked end Apple; omkring 30 procent af markedet, fortæller Bloomberg.

Forud for Samsung-meddelelsen sendte Mykhailo Fedorov, der fungerer som Ukraines vicepremierminister og fører tilsyn med digitale operationer, et brev til Samsungs næstformand Han Jong-hee for at opfordre den koreanske teknologigigant til midlertidigt at ophøre med at levere tjenester og produkter til Rusland.

@Samsung, I urge you to take a step towards world peace! As long as Russian tanks and missiles bomb kindergartens and hospitals in Ukraine, your cool equipment cannot be used by Russians! pic.twitter.com/xjOInduclD
— Mykhailo Fedorov (@FedorovMykhailo) March 4, 2022

Ud over beslutningen om at stoppe for leverancer, har Samsung også valgt at donere det, der svarer til 40 millioner kroner til humanitære formål i regionen. Heraf doneres de knapt syv millioner kroner i form af netop forbrugerelektronik.

Også Hp, der er den største leverandør af pc’er til Rusland, har stoppet leveringerne. Det samme har Intel.

Samsung stopper for salg i Rusland