Humac sletter oplysninger om russiske ejere

Invasionen af Ukraine har ikke gjort Rusland populært. Tværtimod tager mange afstand. Det gælder også Apple-forhandleren Humac, der har adskillige butikker i Danmark. Kæden har fjernet alle informationer om dens russiske ejer fra hjemmesiden. Det fortæller B.T.

Således kunne man den 25. februar læse på forhandlerens hjemmeside, at:

”Humac A/S blev etableret i 1989 og er 100 procent ejet af Inventive Retail Group, Moskva. Inventive Retail Group driver Monobrand butikker for en række kendte mærkevare producenter, heriblandt: Apple, Lego, Samsung, Sony, Nike, UNOde50 og Street Beat”.

Dagen efter, lørdag den 26. februar, var oplysningerne væk. Men internettet glemmer sjældent og den oprindelige tekst er naturligvis foreviget af WayBackMachine. Hele afsnittet er simpelthen væk.

Ifølge den administrerende direktør i Humac, Michael Bech, skyldes det, at vi danskere nemt misforstår sammenhængene.

– Der er mange, der misforstår, at når man har en russisk it-entreprenør som investor, så på grund af pressens dækning af det tragiske og forfærdelige, der sker i Ukraine i øjeblikket, så er der mange, der misforstår og tænker, at alt, hvad der er russisk, er dårligt, siger Bech til B.T.

I en officiel udmelding skriver Humac blandt andet:

“Humac har en investor, som er en privat IT-entreprenør fra Rusland. Personen er ikke en politisk eksponeret person og er ikke i netværk med styret i Kreml.

Som virksomhed har Humac ingen politiske holdninger, men vores bestyrelse tæller både ejere og ledere, blandt dem også en person, der er halvt ukrainer og medlemmer, som har familie i Ukraine.

Vi er alle enormt bestyrtede og kede af det, der sker i Ukraine. Vi føler med ukrainerne.

At boykotte en dansk virksomhed vil ikke have indflydelse på det, som foregår i Ukraine eller Rusland. Det vil udelukkende ramme danske arbejdspladser”.

Humac har 250 danske medarbejdere, fordelt på 23 butikker rundt om i Danmark.

Humac sletter oplysninger om russiske ejere