Volkswagen stopper produktionen

Som om ventetiderne på elbiler ikke var lange nok i forvejen. Volkswagen har set sig nødsaget til at lukke helt ned for produktionen af elbiler på deres to store fabrikker i Zwickau og Dresden. Årsagen er krigen i Ukraine, skriver Automotive News.

Det er alle biler, der bygges på MEB-platformen, der bliver påvirket af nedlukningen. Altså både Volkswagens egne ID-modeller, samt Audi og Cupra.

På Zwickau-fabrikken bygges elbilerne VW ID.3, ID.4, ID.5, Audi Q4 e-tron og Cupra Born. Dresden-fabrikken bygger også ID.3. Normalt producerer Zwickau omkring 1.200 biler om dagen.

Volkswagen benytter underleverandører fra netop Ukraine og de forventer, at der bliver problemer med leverancerne fremover. Blandt andet af elkabler. Derfor har Volkswagen taget det drastiske skridt, skriver sitet, der citerer en kilde hos den tyske bilproducent.

Bilproducenterne har haft gevaldige udfordringer de seneste år, hvilket betyder, at der er lange ventetider på mange elbiler. Chipkrisen, der er opstået i kølvandet på corona-pandemien, er den største synder.

Produktion vil i første omgang være lukket ned torsdag og fredag i denne uge, men nedlukningsperioden kan udvides, hvis ikke situationen i Ukraine forberedes. Volkswagen-bossen Herbert Diess sagde i sidste uge, at bilproducenten har oprettet en taskforce til at “vurdere de mulige konsekvenser af Ukraine-krisen”.

Volkswagen stopper produktionen