Ikke flere æbler til russerne

Apple har stoppet al salg til russerne på grund af krigen i Ukraine, fortæller nyhedsbureauet Reuters. Desuden er mulighederne for at benytte Apple Pay i Rusland blevet begrænset, ligesom Apple har fjernet de russiske statsmedier, RT News og Sputnik News, fra App Store uden for Rusland.

“Vi er dybt bekymrede over Ruslands invasion af Ukraine, og vi står side om side med alle de folk, der lider på grund af voldshandlingerne,” skriver Apple i en erklæring.

Tirsdag kunne russerne fortsat tilgå Apples hjemmeside, men de må nøjes med at “kigge på vinduer”. Det var ikke muligt at bestille eksempelvis iPhones.

Pudsigt nok er den store danske Apple-forhandler, Humac, ejet af netop russere. Et faktum, forhandleren siden invasionen i Ukraine har forsøgt at skjule.

Ifølge den administrerende direktør i Humac, Michael Bech, skyldes det, at vi danskere nemt misforstår sammenhængene.

– Der er mange, der misforstår, at når man har en russisk it-entreprenør som investor, så på grund af pressens dækning af det tragiske og forfærdelige, der sker i Ukraine i øjeblikket, så er der mange, der misforstår og tænker, at alt, hvad der er russisk, er dårligt, siger Bech til B.T.

Apple skriver i sin erklæring at:

“Vi har foretaget en række handlinger som svar på invasionen. Vi har sat alt produktsalg i Rusland på pause. I sidste uge stoppede vi alle eksport til vores salgskanal i landet. Apple Pay og andre tjenester har været begrænsede. RT News og Sputnik News er ikke længere tilgængelige til download fra App Store uden for Rusland. Og vi har deaktiveret både ‘Trafik’ og ‘Live Hændelser’ i Apple Maps i Ukraine som en sikkerheds- og forsigtighedsforanstaltning for ukrainske borgere. Vi vil fortsætte med at evaluere situationen og er i kommunikation med de relevante regeringer om de handlinger, vi tager. Vi tilslutter os alle dem rundt omkring i verden, der håber på fred.”

Også det amerikanske selskab Nike har stoppet for salg til Rusland.

Ikke flere æbler til russerne